שאלה: אבא שלי מתנהג בצביעות: יש לי בעיה סבוכה, שאיני יודע איך להתמודד אתה. אבי מעיר אותי כל בוקר לתפילה, וכשאני לא קם הוא אחר כך כועס - למרות שהוא בעצמו מדבר בתפילה. הוא חינך אותי מגיל 0 לשמור שבת-אבל כבר כמה פעמים תפסתי אותו מחלל שבת בסתר (לצערי, אין לי כל ספק שזה לא היה בשוגג). הוא שלח אותי לישיבה שלומדים בה הרבה מאוד גמרא (ואני שמח בכך), אבל הוא לא לומד כלל (פעם הוא היה בשיעור גמרא שעה בשבוע, אבל הוא עזב). הוא כועס עלי כל פעם כשלדעתו התחצפתי לרב, אבל הוא מבטל דברי חכמים בזלזול מוחלט ("מי הוא שהוא יגיד לי מה לעשות"). והדוגמאות עוד רבות. עם כל הכבוד לאבא שלי (ואני באמת מכבד אותו), אני מרגיש שאיני יכול יותר ללמוד ממנו משהו בהלכה. אני מרגיש שכל פעם כשהוא מעיר אותי לתפילה הוא מתנהג בצביעות, וזה לא ממש עוזר לי לקום, אני רוצה להגיד לאבי פעם אחת ולתמיד שאני רוצה לכבד אותו מאוד, אך לא מוכן לקבל ממנו שום דבר בהלכה ובמוסר, שלא יעיר לי על איך שאני מתנהג, שלא ישכנע אותי ללמוד בישיבה עם הרבה שיעורי גמרא. אני יודע שאבי ממש לא יאהב (בלשון עדינה) את זה, אבל אני כבר לא מסוגל ללמוד ממנו. בעיה אחרת (אבל קשורה) היא שכשאני רוצה לקיים הלכה שבביתי אין מקפידים עליה, הוא ממש כועס עלי ומבטל את דברי כהוא זה ("מי אתה בכלל שתפסוק לפי הרמ"א?! אתה אפס בן 16. לך תלמד קצת לפני שאתה פוסק כמוהו"). אני לא מדבר על חומרות (על זה אין אפילו מה לדבר), אלא על הלכות שכל יהודי חייב לקיים. מה אני צריך לעשות, מצד אחד אני רוצה לכבד את אבי, ומצד שני הוא מחנך אותי בצביעות ולא נותן לי להתקדם במעלות התורה והיראה (ככה לפחות אני מרגיש)?
תשובה: יש לך משימה קשה. אתה צריך לעשות תוכנית התנתקות. מהי תוכנית התנתקות? עד עתה חשבת שאתה צריך לכבד את אביך משום שהוא מלמד אותך תורה ומוסר. עד עתה קישרת את מצוות כיבוד אב בכך שהוא המורה הרוחני שלך. אתה צריך לחזור למה שאמרו ח. כיבוד אב ואם זה משום שהוא מביא אותך לחיי העולם הזה. כיבוד רב הוא משום שהוא מביא אותך לחיי עולם הבא. אתה צריך לכבד את אביך משום שהוא דואג לך בעניני העולם הזה. יש כאלו שזוכים שהאבא שלהם גם מביא אותם לעולם הבא ומלמד אותם תורה. אתה לא חייב לעשות את אביך כמורה הרוחני שלך. על רב נאמר אם דומה הרב למלאך ה' צבאות תורה ילמדו מפיהו. על אבא זה לא נאמר. יש כאלו שזוכים שהאבא הוא גם המורה הרוחני שלהם. אולם לא כולם זוכים לכך. אתה צריך לכבד את אביך בגלל דברים רבים שהוא נותן לך. הוא גם דואג לך כלכלית שתוכל ללמוד תורה. אם כן למרות שהוא לא מלמד אותך בפועל תורה הוא דואג בכך בבחינת זבולון. מה שהוא חושב שהוא גם המורה הרוחני שלך לא מחייב אותך. אתה מחוייב לכבד אותו. אינך מחוייב לעשות את אביך כמורה הרוחני שלך. כשאבא מעיר אותך בבוקר אל תרגיש שהמורה הרוחני מעיר אותך. תתנתק מהרגש הזה. תראה את אביך בנקודה זו כשעון מעורר. לו על כך שהוא מעיר אותך משום שאם לא כך הית צריך להשקיע כסף בשביל לשכור מישהו יהיה המעורר שלך. אבא בכך חוסך לך כסף. אתה יודע שיש נפשות שונות עם מדרגות רוחניות שונות. אבא שלך לא חייב להיות הצדיק של הדור הוא מבחינתך צריך להיות האבא שלך. האם יש לאהוב אדם שיש לו קשיים רוחנים או מידות שעדיין עליו לתקן זאת תגדיר לעצמך באופן כללי ביחס לכלל האנשים. מה שתלמד זכות על אנשים אחרים גם אביך ראוי לאותה מידת לימוד זכות. בנוגע לויכוחים על הלכות כלל נקוט בידך שאתה אחראי לקיום ההלכות שלך. להוכיח אחרים זה דבר מסובך יותר. להוכיח אבא זה עוד יותר מסובך ומה עוד שיש הלכות מיוחדות בנוגע להוכחה לאבא. אתה לא משגיח כשרות של הבית. אם יש דבר שאתה חושב שאתה לא יכול לאכול אז אל תאכל אולם אל תכפה על כל הבית את דעתך. אתה יכול רק לבקש שיתחשבו בך רגשותיך ובצרכיך. בדרך כלל ויכוחים בבית על מי צודק אינם תורמים בלשון המעטה. אל תתוכח על האמת. אתה יכול לבקש שיתחשבו בצרכיך בין אם הם צרכים הנוגעים לקודש ובין אם הם נוגעים לעניני הרשות. אם יש לך עוד שאלות אענה בשמחה.